
LIETUVOS RESPUBLIKOS ĮSTATYMO
„DĖL LIETUVOS RESPUBLIKOS VYRIAUSYBĖS IR TARPTAUTINIO BAUDŽIAMOJO TEISMO SUSITARIMO DĖL PERKĖLIMO, SUSIJUSIO SU LIUDYTOJŲ APSAUGA, RATIFIKAVIMO“ PROJEKTO 
AIŠKINAMASIS RAŠTAS

1. Įstatymo projekto rengimą paskatinusios priežastys, parengto projekto tikslai ir uždaviniai
Lietuvos Respublikos įstatymo „Dėl Lietuvos Respublikos Vyriausybės ir Tarptautinio baudžiamojo teismo susitarimo dėl perkėlimo, susijusio su liudytojų apsauga, ratifikavimo“ (toliau – Ratifikavimo įstatymas) projekto tikslas – ratifikuoti 2025 m. spalio 15 d. Hagoje pasirašytą Lietuvos Respublikos Vyriausybės ir Tarptautinio baudžiamojo teismo susitarimą dėl perkėlimo, susijusio su liudytojų apsauga (toliau – Susitarimas). 
Susitarimo 14 straipsnyje nustatyta, kad Susitarimas įsigalioja pirmą mėnesio dieną po to, kai Tarptautinis baudžiamasis teismas (toliau – TBT) gauna diplomatinę notą dėl visų reikiamų nacionalinių procedūrų, būtinų šiam Susitarimui Lietuvos Respublikos teritorijoje įsigalioti, užbaigimo. 
Teikiamo Ratifikavimo įstatymo projekto tikslas – įgyvendinti Lietuvos Respublikos teisės aktų nustatytas procedūras, būtinas Susitarimui įsigalioti. Susitarimas priskirtinas prie ratifikuotinų Lietuvos Respublikos tarptautinių sutarčių pagal Lietuvos Respublikos Konstitucijos 138 straipsnio pirmos dalies 2 punktą.

2. Įstatymo projekto iniciatoriai (institucija, asmenys ar piliečių įgalioti atstovai) ir rengėjai
Ratifikavimo įstatymo projektą parengė Vidaus reikalų ministerijos Tarptautinio bendradarbiavimo grupės (vadovas Maksimas Afanasjevas, tel. (0 5) 271 8495, el. p. maksim.afanasjev@vrm.lt) patarėjas Markas Veršilovas (tel. (0 5) 271 7204, el. p. mark.versilov@vrm.lt).

3. Kaip šiuo metu yra reguliuojami įstatymo projekte aptarti teisiniai santykiai
Šiuo metu Lietuvos Respublika neturi kito Susitarimo su TBT, kuris nustatytų Lietuvos Respublikos institucijų bendradarbiavimo sąlygas ir procedūras su TBT liudytojų apsaugos srityje.

4. Kokios siūlomos naujos teisinio reguliavimo nuostatos ir kokių teigiamų rezultatų laukiama
Susitarimu nustatomos pagrindinės sąlygos ir išimtys, kada ir kokiomis sąlygomis Vyriausybė įsipareigoja perkelti asmenį (-is) (TBT liudytoją (-us), kada tokį įsipareigojimą gali nutraukti. Susitarimas taip pat numato, kad visas su liudytojų apsauga ir jų perkėlimu susijusias išlaidas apmoka TBT, išskyrus darbo užmokestį, mokamą apsaugą užtikrinantiems pareigūnams.
Pagal Susitarimo 4 str. nuostatas apsisprendimo teisė dėl konkrečių TBT liudytojų perkėlimo į Lietuvos Respublikos teritoriją lieka Lietuvos Respublikos Vyriausybei, priėmus teigiamą sprendimą sudaromas atskiras įgyvendinamasis susitarimas tarp Lietuvos kriminalinės policijos biuro ir TBT (tuo atveju perkeliamam asmeniui taikomi apsaugos reikalavimai). 
Tais atvejais, kai perkeliamam asmeniui apsaugos reikalavimai nekeliami, Susitarimas taikomas tik tokia apimtimi, kad atitinkamam asmeniui (ar asmenims) suteikiamas teisinis statusas, leidžiantis jam (jiems) gyventi Lietuvos Respublikoje, o kiekvienu konkrečiu atveju Vyriausybė paskiria atsakingą instituciją, kuri gali padėti organizuoti visas kitas perkėlimo paslaugas, aprašytas Susitarimo 5 straipsnio 3 dalyje ir kurių išlaidas įsipareigoja kompensuoti TBT.

5. Numatomo teisinio reguliavimo poveikio vertinimo rezultatai (jeigu rengiant įstatymo projektą toks vertinimas turi būti atliktas ir jo rezultatai nepateikiami atskiru dokumentu), galimos neigiamos priimto įstatymo pasekmės ir kokių priemonių reikėtų imtis, kad tokių pasekmių būtų išvengta
Vadovaujantis Numatomo teisinio reguliavimo poveikio vertinimo metodikos, patvirtintos Lietuvos Respublikos Vyriausybės 2003 m. vasario 26 d. nutarimu Nr. 276 „Dėl Numatomojo teisinio reguliavimo poveikio vertinimo metodikos patvirtinimo“, 36 punktu, numatomo teisinio reguliavimo poveikio vertinimo pažyma nerengiama. Priėmus Ratifikavimo įstatymą neigiamų pasekmių nenumatoma. 

6. Kokią įtaką priimtas įstatymas turės kriminogeninei situacijai, korupcijai
Ratifikavimo įstatymas tiesioginio poveikio kriminogeninei situacijai ir korupcijos lygiui Lietuvos Respublikoje neturės.

7. Kaip įstatymo įgyvendinimas atsilieps verslo sąlygoms ir jo plėtrai
Priėmus Ratifikavimo įstatymą tiesioginio poveikio verslo sąlygoms ir jo plėtrai nenumatoma.

8. Ar įstatymo projektas neprieštarauja strateginio lygmens planavimo dokumentams
Neprieštarauja.

9. Įstatymo inkorporavimas į teisinę sistemą, kokius teisės aktus būtina priimti, kokius galiojančius teisės aktus reikia pakeisti ar pripažinti netekusiais galios
Priėmus Ratifikavimo įstatymą nereikės priimti, pakeisti ar pripažinti netekusiais galios kitų įstatymų.

10. Ar įstatymo projektas parengtas laikantis Lietuvos Respublikos valstybinės kalbos, Teisėkūros pagrindų įstatymų reikalavimų, o įstatymo projekto sąvokos ir jas įvardijantys terminai įvertinti Terminų banko įstatymo ir jo įgyvendinamųjų teisės aktų nustatyta tvarka
Ratifikavimo įstatymo projektas parengtas laikantis Lietuvos Respublikos valstybinės kalbos, Teisėkūros pagrindų įstatymų reikalavimų. Ratifikavimo įstatymo projekte nėra sąvokų ar jas įvardijančių terminų, kuriuos reikėtų įvertinti Terminų banko įstatymo ir jo įgyvendinamųjų teisės aktų nustatyta tvarka. 

11. Ar įstatymo projektas atitinka Žmogaus teisių ir pagrindinių laisvių apsaugos konvencijos nuostatas ir Europos Sąjungos dokumentus
Ratifikavimo įstatymo projektas atitinka Žmogaus teisių ir pagrindinių laisvių apsaugos konvencijos nuostatas ir Europos Sąjungos dokumentus.

12. Jeigu įstatymui įgyvendinti reikia įgyvendinamųjų teisės aktų, kas ir kada juos turėtų priimti
Siekiant įgyvendinti Ratifikavimo įstatymo nuostatas, priimti įgyvendinamųjų teisės aktų nereikės.

13. Kiek valstybės, savivaldybių biudžetų ir kitų valstybės įsteigtų fondų lėšų prireiks įstatymui įgyvendinti, ar bus galima sutaupyti (pateikiami prognozuojami rodikliai einamaisiais ir artimiausiais 3 biudžetiniais metais)
Ratifikavimo įstatymui ir Susitarimui įgyvendinti papildomų valstybės biudžeto lėšų nereikės, kadangi visas su Susitarimo įgyvendinimu susijusias išlaidas kompensuoja TBT, o pareigūnų (ar darbuotojų), užtikrinančių perkeltų liudytojų apsaugą, darbo užmokestis bus mokamas iš suplanuotų darbo užmokesčio fondo asignavimų. 

14. Įstatymo projekto rengimo metu gauti specialistų vertinimai ir išvados
 Rengiant Ratifikavimo įstatymo projektą specialistų vertinimų ir išvadų nebuvo gauta.

15. Įstatymo projekto reikšminiai žodžiai, kurių reikia šiam projektui įtraukti į kompiuterinę paieškos sistemą, įskaitant Europos žodyno „Eurovoc“ terminus, temas bei sritis
Reikšminiai Ratifikavimo įstatymo projekte vartojami žodžiai pagal Europos žodyną „Eurovoc“: „perkėlimo“, „liudytojų apsauga“, „Tarptautinis baudžiamasis teismas“, „Lietuvos Respublika“, „ratifikavimas“.

16. Kiti, iniciatorių nuomone, reikalingi pagrindimai ir paaiškinimai
Nėra.  

____________________
